เจรจาหนี้กรีซไม่จบยุโรปเพิ่ม3เงื่อนไข
ยูโรโซนชี้แผนรัดเข็มขัดยังลดไม่หนำใจ-กำหนดเส้นตายให้ทุกอย่างเสร็จก่อน15ก.พ.
11 ก.พ. 2555

ยูโรโซนชี้แผนรัดเข็มขัดยังลดไม่หนำใจ-กำหนดเส้นตายให้ทุกอย่างเสร็จก่อน15ก.พ.
กลุ่มยูโรโซนระงับการอนุมัติเงินกู้กรีซ 1.3 แสนล้าน เพิ่มเงื่อนไขโหดให้ทำตามภายในกลางสัปดาห์หน้า
เอเอฟพีรายงานว่าบรรดารัฐมนตรีคลังกลุ่มประเทศยูโรโซน ได้ระงับการตัดสินใจพิจารณาเงินกู้กรีซรอบใหม่ วงเงิน 1.3 แสนล้านยูโร ออกไปก่อน โดยตั้งเงื่อนไขหลักๆ อีก 3 ข้อ ก่อนจะถึงเส้นตายวันพุธที่ 15 ก.พ. นี้ ซึ่งทำให้กรีซเหลือเวลาอีกเพียงไม่ถึงอาทิตย์ และยังเป็นสัญญาณชัดเจนว่า ยุโรปยังไม่พอใจมาตรการรัดเข็ดขัด แม้ว่าฝ่ายการเมืองกรีซจะบรรลุมาตรการดังกล่าวมาได้แล้วอย่างยากลำบากก็ตาม
“แม้ว่าจะมีความคืบหน้าสำคัญในช่วงหลายวันมานี้ แต่เราก็ยังไม่สามารถบรรลุมาตรการที่จำเป็นจริงๆ ได้ทั้งหมด และเพียงพอต่อการตัดสินใจปล่อยเงินกู้ในวันนี้” ฌอง โคลด จุงเกอร์ ประธานกลุ่มเจรจายูโรกรุ๊ป และนายกรัฐมนตรีของลักเซมเบิร์ก กล่าว 
ทั้งนี้ เวนิเซลอส ได้เรียกร้องให้กลุ่มประเทศยูโรโซนยอมรับมาตรการรัดเข็มขัดและผลการปฏิรูปของรัฐบาลกรีซ และอนุมัติการปล่อยเงินกู้รอบใหม่โดยเร็ว ทว่ากลุ่มยูโรโซนต้องการเห็นรัฐสภากรีซลงนามผ่านมาตรการรัดเข็มขัดออกมาอย่างเป็นทางการก่อน ในการประชุมร่วม 2 สภา วันอาทิตย์ที่ 12 ก.พ. นี้
นอกจากนี้ รัฐมนตรีคลังกลุ่มประเทศยูโรโซน 16 ชาติ ซึ่งจะประชุมร่วมกับกรีซในกำหนดเส้นตายกลางสัปดาห์หน้า ยังเรียกร้องเงื่อนไขเพิ่มเติมให้กรีซตัดลดโครงสร้างงบประมาณรายจ่ายปี 2012 เพิ่มเติมอีก 325 ล้านยูโร และขอคำมั่นที่เป็นลายลักษณ์อักษรจากบรรดาหัวหน้าพรรคร่วมรัฐบาลในกรีซว่า จะเดินหน้าออกมาตรการอดออมต่อไป
“ทั้งสามข้อนี้ต้องได้รับการบรรลุให้แล้วเสร็จ ก่อนที่เราจะเริ่มการพิจารณา” จุงเกอร์ กล่าว
อย่างไรก็ตาม เวนิเซลอส จากพรรคฝ่ายสังคมนิยม อ้างว่า อันโตนิโอ ซามาราส หัวหน้าพรรคอนุรักษนิยมไม่ยินยอมให้มีการลงนามดังกล่าว และโยนว่าอนาคตของกรีซ ซึ่งมีกำหนดต้องได้เงินกู้เพื่อนำไปไถ่ถอนพันธบัตร 1.45 หมื่นล้านยูโร ในวันที่ 20 มี.ค. ล้วนอยู่ในมือของพรรคอนุรักษนิยมแล้ว 
ในวันเดียวกัน ชาวกรีกที่โกรธแค้นราว 8,000 คน ได้รวมตัวประท้วงบนท้องถนนครั้งใหญ่ในกรุงเอเธนส์ ขณะที่สหภาพแรงงานหลายแห่งก็เริ่มการหยุดงานประท้วง 48 ชั่วโมงแล้ว เพื่อประท้วงมาตรการอดออมครั้งใหม่ของรัฐบาลกรีซ ที่ตัดลดค่าจ้างและเงินบำนาญอย่างโหดร้ายและป่าเถื่อน